હિંમતનગરમાં ખાડિયાના ભરચક બજાર વિસ્તારમાં આવેલી જવેલર્સ, સાડીઓ તેમજ કાપડની દુકાનને મંગળવારે રાત્રિ કે મધ્યરાત્રિના સુમારે નિશાન બનાવી સોના, ચાંદીના દાગીના અને રોકડ મળી કુલ રૂા.૧૦.૪૯ લાખની ચોરીની ઘટના બહાર આવતા સ્થાનિક પોલીસ તંત્ર હરકતમાં આવ્યુ છે. લાખ્ખો રૂપિયાની માલમત્તા સાથે રોકડ મત્તાની ચોરીની ઘટનાની જાણ પોલીસ તંત્રને થતા બી ડીવીઝન ઉપરાંત એલસીબી, એફએસએલ સહિતના વિભાગોની ટીમ ઘટના સ્થળે ધસી જઇ ચોરીનું પગેરૂ શોધવા તપાસના ચક્રો ગતિમાન કર્યા હતા. પોલીસે દુકાનોના સીસી ટીવી ફૂટેજ મેળવી તપાસ હાથ ધરી છે. જે સીસી ટીવી ફૂટેજમાં ચોરી કરવા આવેલા તસ્કરો કેદ થઇ ગયા છે.